Fudoki

Fudoki, beskrivelser av land og seder (風土記) er et japansk bokverk fra 700-tallet som inneholder gamle geografiske og kulturgeografiske nedtegnelser fra Japans daværende provinser. Verket har opplysninger om geografi, naturressurser, landbrukets bonitet, historie, mytologi, folklore og mytisk etymologi.

Arbeidet med å sammenredigere Fudoki begynte i 713, på keiserinne Genmeis befaling, og tok ca 20 års tid. Initiativet hadde rot i Taikareformen i 646, og skulle gi landets herskere bedre oversikt over blant annet skattegrunnlaget. Bidrag fra fem av provinsene er bevart.

Teksten inneholder mange opplysninger om himmelgudene og jordgudene fra japansk mytologi, men ofte fra et annet, mer folkelig og perifert ståsted enn i shintoismens mytologiske hovedverk Kojiki.

Norsk utgave 
 Shinto, Japans eldste myter. Utvalg, oversettelse og innledende essay av Mark Teeuwen. XL, 139 sider. Bokklubben, 2005. (Verdens Hellige Skrifter; 31) ISBN 82-525-5330-3. Boken inneholder fem prøver på fudoki.

Referanser 

Japans historie
Japansk mytologi
713
Bokserien Verdens hellige skrifter
Bøker fra 733